Nyttår kan bli vått
- Det tryggeste er kanskje å se nyttårsrakettene på fjernsyn, bekrefter statsmeteorolog, Mariann Foss til VG. Store nedbørsmengder, snøsmelting og isgang kan føre til flom og ødeleggelser i Nord-Trøndelag og Nordland de neste dagene. Det varslede ekstremværet har fått navnet «Mons». Et lavtrykk sør for Grønland fører med seg mild og fuktig luft inn mot Nord-Trøndelag og sørlige Nordland. Ifølge Meteorologisk institutt ventes det opp mot 150 millimeter nedbør i løpet av 24 timer på nyttårsaften - og det er særlig Nordland som blir rammet av det ufyselige været. Send inn ditt uværsbilde her!Statsmeteorologen sier det vil bli ugunstige rakettforhold både i Nordland og i Nord-Trøndelag. - Det verste været kommer i disse områdene på nyttårsaften. Det er også ventet nedbør på Vestlandet og i resten av Trøndelag med regn under 800 - 1000 meter. Østlandet får derimot oppholdsvær, sier Foss. Men her er det fare for tåke, noe som heller ikke er optimalt med tanke på nyttårsfeiringen. - Det er mulighet for sol innimellom, men det blir en del vind på kysten. Opp mot liten kuling fra svenskegrensen til Lista fyr, sier hun.Hvis du befinner deg på kysten generelt, er du utsatt for vind, opplyser Foss. - Verst blir det i Finnmark. Der er det ventet liten storm. Det blir liggende et kraftig lavtrykk nord for Finnmark og dette er et annet værsystem enn det som gir nedbør i Midt-Norge. Men i indre strøk av Finnmark kan det bli greit, fortsatt litt vind, men ikke så mye nedbør. Ifølge Foss er det ingen som får optimalt vær på nyttårsaften, men dersom tåken ikke kommer, er det mulighet for greit vær østafjells. - Her er det den lokale tåken som eventuelt kan virke ødeleggende. Kommer ikke den, kan det bli relativt bra vær, sier hun.2015 starter ikke så mye bedre, men etter hvert blir det litt kaldere. - Det blir stort sett kaldere over hele landet fra 2. januar, sier Foss. Med mildværet og den varslede nedbøren øker også snøskredfaren, spesielt i Nord-Norge og på Nordvestlandet. I Nordland er faregraden nå satt til nivå fire - stor fare. - Det har kommet mye snø den siste tiden. Generelt kan man si at svake lag i snødekket vil svekkes ytterligere på grunn av økt temperatur og nedbør, opplyser Andreas Haslestad, vaktleder for snøskredvarslingen i NVE.Norges vassdrags- og energidirektorat (NVE) har endret aktsomhetsnivået fra gult til oransje fra Namdalen i sør til Saltfjellet i nord. Økt vannføring de neste dagene kan medføre omfattende oversvømmelser og flomskader på utsatte steder. - Det vil bli store lokale variasjoner, men flere steder vil det bli et sted mellom femårs- og femtiårsflom, sier vakthavende hydrolog Elin Langsholt i NVE til VG. Hun anbefaler kommuner i Midt- og Nord-Norge å øke beredskapsnivået.
Ekstreme nedbørsmengder, flom, liten storm, og tåke er værgudenes farvel til året som gikk.